Planerne sættes nu i bero.

Den frivillige forening Byforum Hirtshals har oplevet et sandt stormvejr på de sociale medier, efter det er kommet frem, at foreningen har planer om at placere en ny skulptur lige der, hvor kommunens kunstgave for år tilbage står; nemlig skulpturen Fowli - som betyder fuglen på vendelbomål. For mange lokale er "towli" - det vil sige vilde med - Fowli. - Det giver ingen mening at flytte Fowli, og derfor kommer der et lille oprør fra borgerne i Hirtshals, siger Mette Jensen, der er en af de mange borgere, der er aktiv i debatten. Hun bor med udsigt ud over vandet og dermed også Fowli, der er placeret på Leret tæt på kysten. - For mig er den pejlemærke, og jeg er glad for at kigge på den hver dag, siger hun. Hun tilføjer, at hun godt ved, at der findes store problemer i verden og placeringen af et kunstværk nok ikke hører til i den kategori, men hun fastholder, at det er debatten værd, for det giver i hendes optik ingen mening at flytte skulpturen for at give plads til en anden. - Jeg er bestemt ikke imod, at vi skal have nyt kunst, det skal bare ikke være der, hvor vi har Fowli, siger hun. Caminoens nordligste punkt Placeringen lige der, hvor Fowli står, er dog vigtig, hvis man spørger Byforum Hirtshals. For der er tale om en såkaldt camino-skulptur, der skal illustrere, at det lige netop er der, den berømte vandrerute gennem Europa har sit nordligste punkt. - Vi synes, det vil være en god ide at få lavet en ny skulptur som et vartegn for Pilgrimsruten gennem Europa, dermed får vi sat en markering, der kommer ud over grænserne til Europa og skaber interesse også i turistmæssig henseende for Hirtshals, siger John Kongerslev, der er formand for Byforum Hirtshals. Kunstværket, som foreningen vil have placeret på Leret ved Udsigtsstien, er en skulptur, der forestiller en stor hånd, der bærer en kammusling udhugget i granit. Hånden viser retningen, peger sydpå ned langs kysten - netop fra Hirtshals´ yderste næs og liggende tæt ved stranden og havet. Skulpturen skal efter planen placeres på en let hævet og buet sokkel af udlagte natursten, og den har en længde på to meter, den vil være 1,4 meter bred og en meter høj. Efter planen er det billedhuggeren Laila Westergaard, der skal stå for værket. Overvejer situationen Byforum Hirtshals er overvældet over den store offentlige interesse for anskaffelse af et nyt kunstværk til opsætning i Hirtshals. - Vi er også meget glade for de positive tilkendegivelser omkring brugsværdien af de projekter Byforum allerede har realiseret til gavn for Hirtshals og dens borgere, ligesom vi noterer med respekt de mange reaktioner imod forslaget til omplaceringen af ”Fowli”, siger John Kongerslev. Han tilføjer, at foreningen sammen med Hjørring Kommunes Kunstudvalg nu vil vurdere  situationen.